Diari Oficial de la Generalitat Valenciana


Sumari del DOGV 3236, del 06-05-1998 (1998/3308)

ORDRE 17 d'abril de 1998, de la Conselleria de Cultura, Educació i Ciència, per la qual es convoca concurs públic per a la concessió de subvencions a museus i institucions responsables de béns artístics mobles de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3236

Data del DOGV
:   06-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3308


Data del document
:   17-04-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE 17 d'abril de 1998, de la Conselleria de Cultura, Educació i Ciència, per la qual es convoca concurs públic per a la concessió de subvencions a museus i institucions responsables de béns artístics mobles de la Comunitat Valenciana. [1998/X3308]
  
La Conselleria de Cultura, Educació i Ciència té al seu càrrec el desplegament de les competències que en matèria de museus i belles arts van ser transferides a la Generalitat Valenciana pel Reial Decret 3.066/1983 de 13 d'octubre (BOE de 12 de desembre de 1983), i per tal d'acomplir-les resulta necessari que les ajudes que la Generalitat Valenciana orienta a la difusió del patrimoni artístic moble queden regulades de forma coherent en la seua naturalesa i ordenament jurídic autonòmic. Entre les competències figura la de promoure, protegir i conservar el patrimoni cultural.
  
Per tot això, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió de subvencions als museus i institucions responsables de béns artístics mobles de la Comunitat Valenciana, a l'objecte de col·laborar en la conservació del patrimoni artístic moble, així com en la millora, creació i habilitació d'infraestructura per a la conservació, i s'aproven les bases per les quals es regeix la convocatòria, incloses com a annex I de aquesta ordre.
  
Segon
  
L'import total de les ajudes és de set milions (7.000.000) de pessetes, i serà satisfet a càrrec de l'aplicació pressupostària 93.60.815.97.8, codi de línia de subvenció 702, del pressupost de la Generalitat Valenciana per a 1998.
  
DISPOSICIONS FINALS
  
Primera
  
Es delega en la directora general de Promoció Cultural, Museus i Belles Arts la facultat de concedir les subvencions i se l'autoritza perquè dicte les resolucions oportunes per al desplegament i l'execució de aquesta ordre.
  
Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
La interposició del recurs requerirà comunicar-ho prèviament a la Conselleria de Cultura, Educació i Ciència.
  
Tot això segons el que preveuen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 17 d'abril de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases de la convocatòria pública per a la concessió de subvencions a museus i institucions responsables de béns artístics mobles de la Comunitat Valenciana.
  
Primera. Objecte
  
L'objecte de les ajudes és col·laborar amb els museus i les institucions responsables de béns artístics mobles en la conservació i restauració del patrimoni que tenen al seu càrrec, així com en la millora, creació i habilitació de la infraestructura necessària per a la conservació del patrimoni que posseeixen, com ara sistemes d'il·luminació i climatització, i en qualsevol altra actuació encaminada a preservar-lo dels agents de destrucció característics.
  
Segona. Beneficiaris
  
Poden ser beneficiaris de les subvencions els museus i les institucions responsables de béns artístics mobles que tinguen seu en l'àmbit territorial de la Comunitat Valenciana.
  
Tercera. Dotació de les ajudes
  
1. Dins dels límits pressupostaris, es concediran subvencions d'una quantia que es determinarà, en tot cas conforme al criteri de la Comissió Avaluadora especificada en la base cinquena d'aquest annex, i es podrà finançar fins un 100% del pressupost de l'actuació que s'haja d'emprendre, establint com a criteris de prioritat: la qualitat artística de l'objecte moble; el seu grau de deterioració; l'interès de les col·leccions dels museus o institucions, així com la seua categoria i difusió pública, i, si s'escau, les necessitats d'adequació de la infraestructura de local on es troba el patrimoni moble.
  
La quantia màxima de la subvenció que es concedirà per museu o institució responsable no excedirà els 3.000.000 de pessetes.
  
Quarta. Sol·licituds
  
1. Les sol·licituds podran presentar-se en el termini de quinze dies hàbils a partir de l'endemà de la publicació de aquesta convocatòria en el Diari Oficial de la Generalitat Valenciana. Si el termini acaba en un dia que, a pesar de no ser festiu, és inhàbil o dissabte, o els dies 24 i 31 de desembre, o qualsevol altre que reglamentàriament siga declarat com a tal, es considerarà prorrogat fins el primer dia hàbil següent.
  
2. Les sol·licituds, dirigides a la Conselleria de Cultura, Educació i Ciència, Direcció General de Promoció Cultural, Museus i Belles Arts, segons la instància que s'inclou com a annex II de aquesta ordre, podran presentar-se en el registre general de la Conselleria de Cultura o en les direccions territorials de Cultura i Educació de València, Castelló i Alacant, o a través de qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú, i hauran d'incloure:
  
- Instància, presentada pel titular del museu o de la institució que tinga al seu càrrec els béns artístics mobles, facultat per a l'acte a través d'un acord de l'òrgan de l'entitat competent, en què figuraran les següents dades: nom, cognoms i DNI, adreça i telèfon, denominació de l'entitat peticionària i el seu CIF.
  
- Identificació documental del bé o local per al qual se sol·liciten ajudes. Característiques tècniques i artístiques.
  
- Pressupost estimat de l'actuació necessària per a la seua conservació o adequació.
  
- Informe sobre el grau de deterioració que afecta el bé, i les dades necessàries que permeten identificar el lloc, la urgència i el bé o local que requereix la intervenció.
  
3. Si la sol·licitud no incloguera totes les dades exigides o hi faltara documentació, s'instaria a l'interessat que en el termini de deu dies corregira els defectes, advertint-lo que, en cas contrari, no es donaria curs a la sol·licitud incompleta, i s'arxivaria l'expedient sense més tràmits.
  
Cinquena. Resolució de la convocatòria
  
1. Per a la valoració i selecció de les sol·licituds presentades es constituirà una comissió avaluadora integrada per:
  
- La directora general de Promoció Cultural, Museus i Belles Arts, que actuarà com a presidenta.
  
- El cap de l'Àrea de Museus i Belles Arts.
  
- El cap del Servei de Conservació i Restauració de Béns Museístics.
  
- Un tècnic designat por la directora general de Promoció Cultural, Museus i Belles Arts, que actuarà com a secretari.
  
La Comissió elevarà una proposta a la directora general de Promoció Cultural, Museus i Belles Arts, que resoldrà per delegació del conseller.
  
2. La no-resolució en el termini previst, que serà de tres mesos, produirà efectes jurídics desestimatoris.
  
Sisena. Obligacions dels beneficiaris
  
Tots els beneficiaris de les ajudes estan obligats a complir les normes especificades en la convocatòria, així com a:
  
- Acreditar documentalment la realització de l'activitat i el compliment dels requisits que determinen la concessió o l'ús de l'ajuda.
  
- Sotmetre's a les actuacions de control financer que corresponen a la Intervenció General.
  
- Comunicar a la Conselleria de Cultura, Educació i Ciència l'obtenció d'altres subvencions o ajudes per a la mateixa finalitat procedents d'altres administracions o ens públics o privats.
  
- Acreditar, en el termini màxim de deu dies des de la notificació de l'adjudicació, i en la forma que estableix l'Ordre de 30 de maig de 1996 de la Conselleria d'Economia i Hisenda (DOGV nº 2.775, de 21/06/96), que es troben al corrent de les obligacions tributàries i davant la Seguretat Social.
  
- Sotmetre's a la supervisió que el Servei de Conservació i Restauració de Béns Museístics o, si s'escau, la Unitat de Conservació Artística puga realitzar sobre les actuacions fetes pel beneficiari.
  
Setena. Modificació de la resolució
  
Tota alteració de les condicions tingudes en compte per a la concessió de la subvenció, i, en tot cas, l'actuació concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions regulades en les presents bases no podrà ser en cap cas d'una quantia que, aïlladament o en concurrència de subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
Vuitena. Pagament de les ajudes
  
El pagament de les ajudes previstes en aquesta ordre es farà segons el que estableixen el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a 1998.
  
Per a efectuar el pagament, els beneficiaris hauran de presentar la documentació següent:
  
- Fotocòpia compulsada de les factures de les despeses efectuades que justifiquen l'import que finança aquesta convocatòria.
  
- Memòria explicativa de les activitats fetes.
  
El termini per a presentar la documentació justificativa serà fins el 15 d'octubre de 1998.
  
Novena. Reintegrament de quantitats percebudes
  
Serà procedent el reintegrament de les quantitats percebudes i l'exigència de l'interès de demora des del moment del pagament de la subvenció en els següents casos:
  
- Incompliment de l'obligació de justificació.
  
- Obtenció de la subvenció sense complir les condicions requerides.
  
- Incompliment de la finalitat per a la qual la subvenció fou concedida.
  
- Incompliment de les condicions imposades als beneficiaris en ocasió de la concessió de la subvenció.
  
Igualment, en el supòsit previst en la base setena, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat desenvolupada.
  
València, 17 d'abril de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex II
  
Ajudes als museus i institucions responsables
  
de béns artístics mobles de la Comunitat Valenciana
  
A Dades del titular del museu o de la institució que tinga al seu càrrec els béns artístics mobles
  
Cognoms .... Nom .... NIF/CIF.... Adreça (carrer/plaça i número) .... Localitat ...
  
En representació de .... CIF/NIF .... Entitat ....
  
Codi postal ... Província ... Telèfon...
  
B Expose
  
 Desitge optar a les ajudes previstes en l'Ordre de la Conselleria de Cultura, Educació i Ciència per la qual es regula el règim de subvencions als museus i a les institucions responsables de béns artístics mobles de la Comunitat Valenciana.
  
C Acceptació de les bases de la convocatòria Conec i accepte les bases de la convocatòria de concurs públic per a la concessió de subvencions a museus i institucions responsables de béns artístics mobles de la Comunitat Valenciana, i accepte totes les condicions que s'hi estableixen.
  
D Sol·licite
  
Que després de la tramitació pertinent, se'm concedisca l'ajuda sol·licitada, i em compromet, en cas de concessió, a complir els requisits i obligacions prevists en les bases de la convocatòria.
  
.... , .... de .... de 199....
  
Signatura ....
  
E Documentació aportada
  
\_ Acord de l'òrgan de l'entitat competent que faculta el sol·licitant per a actuar com a tal.
  
\_ Identificació documental del bé per al qual se sol·licita l'ajuda. Característiques tècniques i artístiques.
  
\_ Informe sobre el grau de deterioració del bé.
  
\_ Pressupost estimat de l'actuació necessària per a la conservació.
  
CONSELLERIA DE CULTURA, EDUCACIÓ I CIÈNCIA